Document ID: 32014D0099

DEĊIŻJONI TA’ IMPLIMENTAZZJONI TAL-KUMMISSJONI
tat-18 ta’ Frar 2014
li tistabbilixxi l-lista ta’ reġjuni eliġibbli għal finanzjament mill-Fond Ewropew għall-Iżvilupp Reġjonali u l-Fond Soċjali Ewropew u ta’ Stati Membri eliġibbli għall-finanzjament mill-Fond ta’ Koeżjoni għall-perjodu 2014-2020
(notifikata bid-dokument C(2014) 974)
(2014/99/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 1303/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament (KE) Nru 1083/2006 (1), u b’mod partikolari l-Artikolu 90(4) tiegħu,
Billi:
(1)
Il-Fond Ewropew għall-Iżvilupp Reġjonali u l-Fond Soċjali Ewropew jappoġġaw “Investiment għat-tkabbir u l-impjiegi” fir-reġjuni kollha li jikkorrispondu għal-livell 2 tal-klassifikazzjoni komuni ta’ unitajiet territorjali għall-istatistika (minn hawn ‘il quddiem imsejħa “livell 2 NUTS”), li ġiet stabbilita bir- Regolament (KE) Nru 1059/2003 tal-Parlament Ewropew u tal-Kunsill (2), kif emendat bir-Regolament tal-Kummissjoni (KE) Nru 105/2007 (3).
(2)
Skont l-Artikolu 90(4) tar-Regolament (UE) Nru 1303/2013, jeħtieġ li l-Kummissjoni tistabbilixxi lista ta’ reġjuni li jissodisfaw il-kriterji rispettivi ta’ kull wieħed mit-tliet kategoriji ta’ reġjuni (reġjuni inqas żviluppati, reġjuni ta’ tranżizzjoni u reġjuni aktar żviluppati) fil-livell NUTS 2.
(3)
Skont l-Artikolu 90(4) tar-Regolament (UE) Nru 1303/2013, huwa wkoll meħtieġ li l-Kummissjoni tistabbilixxi lista ta’ Stati Membri li huma eliġibbli għal finanzjament mill-Fond ta’ Koeżjoni u lista ta’ Stati Membri li għandhom jirċievu appoġġ mill-Fond ta’ Koeżjoni fuq bażi tranżitorja u speċifika.
(4)
Skont il-punt 32 tal-Konklużjonijiet dwar il-qafas finanzjarju pluriennali 2014-20 adottat mill-Kunsill Ewropew tas-7/8 ta’ Frar 2013, wara talba ta’ Stat Membru, reġjuni tal-livell 2 ta’ NUTS li ngħaqdu permezz tar- Regolament tal-Kummissjoni (UE) Nru 31/2011 (4), u fejn l-applikazzjoni tar-riżultati tal-klassifikazzjoni ta’ NUTS tirriżulta f’tibdil fl-istatus tal-kategorija tal-eliġibbiltà ta’ wieħed jew aktar mir-reġjuni kkonċernati, għandhom ikunu parti tal-kategorija stabbilita fil-livell tar-reġjun modifikat tal-NUTS. Konsegwentement din id-Deċiżjoni għandha tkun koerenti ma’ dawn il-konklużjonijiet.
(5)
Għal raġunijiet ta’ trasparenza, il-kodiċijiet u l-ismijiet tar-reġjuni tal-livell 2 NUTS applikabbli mill-1 ta’ Jannar 2012 skont ir- Regolament (UE) Nru 31/2011 għandhom jiġu inklużi wkoll f’dan l-Anness għal din id-Deċiżjoni.
(6)
Il-lista tar-reġjuni eliġibbli u l-Istati Membri għandhom għalhekk jiġu stabbiliti skont dan,
ADOTTAT DIN ID-DEĊIŻJONI:
Artikolu 1
Ir-reġjuni fil-kategorija ta’ dawk inqas żviluppati eliġibbli għal finanzjament mill-Fond Ewropew għall-Iżvilupp Reġjonali (ERDF) u l-Fond Soċjali Ewropew (ESF) huma elenkati fl-Anness I.
Artikolu 2
Ir-reġjuni fil-kategorija ta’ tranżizzjoni eliġibbli għal finanzjament mill-FEŻR u l-FSE huma elenkati fl-Anness II.
Artikolu 3
Ir-reġjuni fil-kategorija ta’ dawk aktar żviluppati eliġibbli għal finanzjament mill-FEŻR u l-FSE huma elenkati fl-Anness III.
Artikolu 4
L-Istati Membri eliġibbli għall-finanzjament mill-Fond ta’ Koeżjoni huma elenkati fl-Anness IV.
Artikolu 5
L-Istati Membri eliġibbli għall-finanzjament mill-Fond ta’ Koeżjoni fuq bażi tranżizzjonali u speċifika huma elenkati fl-Anness V.
Artikolu 6
Din id-Deċiżjoni hija indirizzata lill-Istati Membri.
Magħmul fi Brussell, it-18 ta’ Frar 2014.

Labels: 18
15
19